**Lietuvos Respublikos Seimo**

**TEISĖS IR TEISĖTVARKOS KOMITETO**

**2014 M. V (RUDENS )** **sesijos veiklos**

**ATASKAITA**

2014-09-10 – 2014-03-09

### I. BENDROJI INFORMACIJA

|  |  |  |
| --- | --- | --- |
| **1. Įstatymų ir kitų teisės aktų projektų svarstymas** | | |
| 1.1 | Seimo pavedimai komitetui*,* viso | 139 |
| iš jų: kaip pagrindiniam komitetui  iš jų 23 dėl atitikimų Konstitucijai | 99 |
| kaip papildomam komitetui  iš jų 13 dėl Konstitucinio Teismo nutarimų | 40 |
| 1.2 | Svarstyta labai aktualių ir aktualių pasiūlymų priimti ES teisės aktus, pateikta išvadų dėl subsidiarumo ir proporcingumo | 7 |
| 1.3. | Komiteto sprendimu ir/ar Seimo valdybos sprendimu sudarytos darbo grupės teisės aktų projektams rengti | 1 |
| **2. Posėdžiai ir klausymai** | | |
| 2.1 | Komiteto posėdžiai, viso | 27 |
| iš jų: bendri su kitais komitetais  uždari | -  - |
|  |  |
| 2.2 | Klausymai | 41 |
| **3. Parlamentinė kontrolė** | | |
| 3.1 | Svarstyta parlamentinės kontrolės klausimų | 48 |
| **4. Pareiškimų ir raštų nagrinėjimas** | | |
| 4.1 | Gauta pareiškimų, raštų ir kitų dokumentų *(pagal PVKIS duomenis komitete)* | 612 |
| 4.2 | Parengta atsakymų ir raštų *(pagal PVKIS duomenis komitete)* | 277 |
| **5. Renginiai** | | |
| 5.1 | Surengta konferencijų, seminarų, diskusijų, parodų ir kitų renginių | 6 |
| **6. Tarptautiniai ryšiai** | | |
| 6.1 | Surengta vizitų | 4 |
| 6.2 | Priimta delegacijų | 2 |

**II. AKTUALIAUSI ATLIKTI DARBAI**

**1. priimti svarbiausi teisės aktai**

1.1. Priimtas Fiskalinės sutarties įgyvendinimo konstitucinis įstatymas Nr. XII-1289, kurio pagrindinis tikslas, įvardytas Konstitucinio įstatymo 3 straipsnio 1 dalyje, yra užtikrinti, kad valdžios sektoriaus finansai būtų tvarkomi taip, kad vidutiniu laikotarpiu valdžios sektorius būtų perteklinis arba artimas subalansuotam. Konstitucinis įstatymas perkelia daugelį dabar galiojančio Fiskalinės drausmės įstatymo nuostatų ir sąvokų.

1.2. Priimtas Konstitucinių įstatymų sąrašo konstitucinio įstatymo Nr. XI-1932 2 straipsnio pakeitimo konstitucinis įstatymas Nr. XII-1213, siekiant įtraukti Fiskalinės sutarties įgyvendinimo konstitucinį įstatymą į Lietuvos Respublikos konstitucinių įstatymų sąrašą.

1.3. Atsižvelgiant į Lietuvos Respublikos euro įvedimo Lietuvos Respublikoje įstatymo 31–32 straipsnius, taip pat į Nacionalinio euro įvedimo plano, patvirtinto Lietuvos Respublikos Vyriausybės 2013 m. birželio 26 d. nutarimu Nr. 604, II skyriaus trečiąjį skirsnį bei vykdant Nacionalinio euro įvedimo plano įgyvendinimo priemonių plano, patvirtinto Lietuvos Respublikos Vyriausybės 2013 m. gruodžio 4 d. nutarimu Nr. 1173, 1.3.6 priemonę, iki euro įvedimo dienos turėjo būti pakeistos teisės aktų nuostatos, kuriose teikiama nuoroda į nacionalinę valiutą (litą), numatyta atsiskaitymo ar mokėjimo litais taisyklė arba tam tikros vertės ar dydžiai nurodyti litais (šie dydžiai turi būti perskaičiuoti ir nurodyti eurais). Tuo tikslu priimtas paketas įstatymų projektų:

1.3.1. Priimtas Administracinių teisės pažeidimų kodekso pakeitimo įstatymas Nr. XII-1236. Šiame įstatyme vietoj nuorodos į nacionalinę valiutą – litą pateiktos nuorodos į bendrąją Europos Sąjungos valiutą – eurą. Administracinių teisės pažeidimų kodekso 24 ir 2601 straipsniai papildyti taisyklėmis, kurios užtikrintų, kad skiriamos baudos (taip pat ir siūlomos administraciniu nurodymu) būtų išreiškiamos eurais (be euro centų), t. y. sveikaisiais skaičiais. Administracinio nurodymo atveju prireikus apvalinti administraciniu nurodymu skiriamos baudos dydį, siūloma nustatyti palankesnę asmeniui taisyklę, t.y., kad visais atvejais perskaičiuotas skaičius eurais būtų paliekamas nepakitęs. Kadangi šiame įstatyme sujungti keli įstatymų projektai (XIIP-1680, XIIIP-942 ir XIIP-2204), todėl jame taip pat numatyta administracinė atsakomybė už Kelių eismo taisyklių reikalavimų, reglamentuojančių vaikų vežimą motorinėmis transporto priemonėmis, nevykdymą, numatyta 0 promilių leistina alkoholio koncentracija kraujyje tam tikroms eismo dalyvių grupėms (taksi automobilių, mopedų, motociklų, triračių, lengvųjų keturračių, keturračių, galingųjų keturračių, transporto priemonių, kurių didžiausioji leidžiamoji masė didesnė negu 3,5 t, arba turinčių daugiau kaip 9 sėdimas vietas, arba vežančių pavojinguosius krovinius), sugriežtinta atsakomybė už važiavimą esant draudžiamam šviesoforo signalui ar nesustojimą prieš pėsčiųjų perėją ir už pažeidimus, kuriuos padaro mopedų ir keturračių vairuotojai, numatyta atsakomybė už padangų naudojimo tvarkos pažeidimus.

Siekiant užtikrinti didesnę automobilių kelių, jų statinių ir įrenginių apsaugą, sugriežtinta atsakomybė už važiavimą be leidimo kelių transporto priemonėmis (jų junginiais) viršijant leidžiamą ašies (ašių) apkrovą ir nustatyti administracinę atsakomybę didžiagabaričių ir sunkiasvorių krovinių teikėjams ir krovinius pakrovusiems asmenims, jei krovinys bus vežamas kelių transporto priemone, kuri neturi leidimo. Atsižvelgiant į tai, nustatytas ir šių administracinių teisės pažeidimų bylų priskirtinumas.

1.3.2. Priimtas Administracinių teisės pažeidimų kodekso 2571, 260, 272, 288, 292, 294, 299, 302, 3025, 3028, 306, 308, 309, 312, 313, 314straipsnių pakeitimo ir papildymo ir kodekso papildymo 2572 straipsniu įstatymo Nr. XII-601 17 straipsnio pakeitimo įstatymas Nr. XII-1238. Šiame įstatyme piniginių baudų dydžiai perskaičiuoti pagal neatšaukiamai nustatytą oficialų euro ir lito perskaičiavimo kursą (1 euras = 3,45280 lito), o po perskaičiavimo į eurus apvalinta vieno euro tikslumu visais atvejais paliekant perskaičiuotą skaičių eurais nepakitusį.

1.3.3. Priimtas Administracinių bylų teisenos įstatymo Nr. VIII-1029 39, 59, 71, 77 ir 84 straipsnių pakeitimo įstatymas Nr. XII-1243. Įstatyme piniginių baudų dydžiai, taip pat mokėtinas žyminis mokestis perskaičiuoti pagal neatšaukiamai nustatytą oficialų euro ir lito perskaičiavimo kursą (1 euras = 3,45280 lito), o po perskaičiavimo į eurus apvalinta vieno euro tikslumu visais atvejais paliekant perskaičiuotą skaičių eurais nepakitusį, t. y. apvalinimas atliekamas asmenų, turinčių pareigą mokėti žyminį mokestį ar baudą, naudai. Tokia apvalinimo taisyklė leidžia nepadidinti galimų skirti piniginių baudų amplitudės ir mokėtino žyminio mokesčio dydžio.

1.3.4. Priimtas Civilinio kodekso 1.73, 2.109, 3.9, 3.244, 6.2289, 6.299, 6.469, 6.831, 6.843 ir 6.871 straipsnių pakeitimo įstatymas Nr. XII-1240.Įstatymu sumos litais perskaičiuotos į sumas eurais ir išreiškiamos suapvalintu skaičiumi, nustatant naują, patogesnę naudoti ir atsiminti vertę. Manytina, kad toks apvalinimo būdas suderinamas su keičiamomis nuostatomis siekiamais tikslais, taip pat nepažeidžia šių nuostatų adresatų, šiuo atveju konkrečių sandorių dalyvių teisių ir teisėtų interesų, atvirkščiai – leidžia tinkamai atsižvelgti į pagrindinius civilinių santykių teisinio reguliavimo principus, pirmiausiai į nesikišimo į privačius santykius ir teisinio apibrėžtumo. Nustačius suapvalintu skaičiumi išreikštą vertę, nuo kurios sandorių dalyviams atsiranda tam tikros teisės ar pareigos, keičiamų nuostatų adresatams bus patogiau tokių nuostatų laikytis ir jas įgyvendinti praktikoje.

1.3.5 Priimtas Civilinio proceso kodekso pakeitimo įstatymas Nr. XII-1241. Įstatyme žyminio mokesčio ir baudų dydžius, nustatytus litais, pavertus į atitinkamus dydžius eurais ir suapvalinus eurų tikslumu, būtų laikoma, kad iš esmės visame Civilinio proceso kodekse yra nustatyti nauji žyminio mokesčio ir baudų dydžiai, todėl vartotojų kainų indekso pokytis turėtų būti skaičiuojamas ne nuo 2003 m. sausio 1 d. ar 2011 m. spalio 1 d., kaip yra šiuo metu, bet nuo naujo Civilinio proceso kodekso pakeitimo įstatymo įsigaliojimo – nuo euro įvedimo dienos (2015 m. sausio 1 d.), laikant, kad įstatymo įsigaliojimo metu jis yra lygus 100. Praktikoje tai lemtų, kad tam tikrą laikotarpį nuo 2015 m. sausio 1 d. žyminio mokesčio ir baudų dydžiai nebūtų indeksuojami, todėl perskaičiuojant žyminių mokesčių dydžius eurais atsižvelgta į tai, kokius realius indeksuotus žyminio mokesčio dydžius turi mokėti šią pareigą turintys subjektai šiuo metu. Atsižvelgiant į tai, įstatyme verčiant į eurus tuos žyminio mokesčio dydžius, kurie nustatyti 2003 m. sausio 1 d. ir šiuo metu turi būti indeksuojami, remtasi (perskaičiavimo pagrindu imta) ne Civilinio proceso kodekse nustatyta suma, bet jau indeksuota suma. Priešingu atveju, jei nebūtų įvertintas žyminio mokesčio ir baudų indeksavimo aspektas, valstybė nuo 2015 m. sausio 1 d. prarastų dalį sumų, šiuo metu sumokamų kaip indeksuotas žyminis mokestis.

1.3.6. Priimtas Civilinio proceso kodekso 49, 80, 182 straipsnių pakeitimo ir kodekso papildymo 2611 straipsniu bei XXIV1 skyriumi įstatymo Nr. XII-771 2 straipsnio pripažinimo netekusiu galios ir 5 straipsnio pakeitimo įstatymas Nr. XII-1242. Įstatymas priimtas atsižvelgiant į 2015 m. sausio 1 d. įsigaliosiantį Lietuvos Respublikos civilinio proceso kodekso 49, 80, 182 straipsnių pakeitimo ir kodekso papildymo 2611 straipsniu bei XXIV1 skyriumi įstatymą Nr. XII-771, kuriuo, be kita ko, Civilinio proceso kodekso 80 straipsnio 1 dalis papildoma nauju 9 punktu, reglamentuosiančiu grupės ieškinio bylose mokėtino žyminio mokesčio dydį. Šiuo atveju nėra nustatomas joks naujas teisinis reguliavimas, tiesiog vadovaujantis teisės technikos taisyklėmis siekta sujungti Civilinio proceso kodeksą keičiantį projektą ir Civilinio proceso kodeksą jau pakeitusį įstatymą, kurie turėtų įsigalioti tuo pačiu metu.

1.3.7. Priimtas Civilinio kodekso 2.46, 2.66, 2.70, 2.75, 2.106 ir 2.108 straipsnių pakeitimo įstatymo Nr. XII-1064 3 straipsnio pakeitimo įstatymas Nr. XII-1225. Įstatymu papildyti teisinių pagrindų, kada juridinis asmuo gali būti likviduojamas Juridinių asmenų registro tvarkytojo iniciatyva, sąrašas nustatant, kad Juridinių asmenų registro tvarkytojas turi teisę inicijuoti juridinio asmens likvidavimą taip pat ir tada, kai bendrovės įstatinio kapitalo dydis yra mažesnis nei įstatyme nustatytas minimalus įstatinio kapitalo dydis.

1.4. Priimtas Baudžiamojo proceso kodekso papildymo 681 straipsniu ir Kodekso priedo pakeitimo įstatymas Nr. XII-1295, kuriuo nacionalinėje teisėje įgyvendintos 2009 m. lapkričio 30 d. Tarybos pamatinio sprendimo 2009/948/TVR dėl jurisdikcijos įgyvendinimo kolizijų baudžiamuosiuose procesuose prevencijos ir sprendimo nuostatos, numatomas keitimasis informacija ir tiesioginės konsultacijos, siekiant išvengti paralelių baudžiamųjų procesų Europos Sąjungos valstybėse narėse.

1.5. Priimtas įstatymų Nr. XII- 1322-1325 paketas: Įstatymas „Dėl Europos Sąjungos valstybių narių sprendimų baudžiamosiose bylose tarpusavio pripažinimo ir vykdymo“, Bausmių vykdymo kodekso 5 ir 109 straipsnių pakeitimo įstatymas, Baudžiamojo kodekso 91 straipsnio ir Kodekso priedo pakeitimo įstatymas, Baudžiamojo proceso kodekso 1, 73, 121, 122, 342 straipsnių ir Kodekso priedo pakeitimo bei Kodekso papildymo 3655 straipsniu įstatymas. Šiais įstatymais į nacionalinę teisę perkeltos 2008 m. lapkričio 27 d. Tarybos pamatinio sprendimo 2008/909/TVR dėl nuosprendžių baudžiamosiose bylose tarpusavio pripažinimo principo taikymo, skiriant laisvės atėmimo bausmes ar su laisvės atėmimu susijusias priemones, įgyvendinant kitų ES teisės aktų nuostatas. Įstatymų tikslas – užtikrinti tam tikrų baudžiamąjį procesą reglamentuojančių Europos Sąjungos teisės aktų, kuriuose taikomas sprendimų baudžiamosiose bylose tarpusavio pripažinimo principas, įgyvendinimą. Įstatyme nustatoma Europos Sąjungos valstybių narių teismų priimtų nuosprendžių, kuriais asmenims paskirtos laisvės atėmimo bausmės ar su laisvės atėmimu susijusios priemonės, pripažinimo ir vykdymo tvarka Lietuvos Respublikoje, taip pat Lietuvos Respublikos teismų sprendimų pripažinimo tvarka Europos Sąjungos valstybėse narėse, nustatytos kompetentingos institucijos, priimančios sprendimus, nagrinėjančios prašymus, rengiančios konsultacijas.

1.6. Priimtas Baudžiamojo kodekso 27, 38, 39, 55, 56, 60, 62, 75, 178, 179, 182, 183, 184 ir 187 straipsnių pakeitimo įstatymas Nr. XII-1459. Įstatymo tikslas – patikslinti Baudžiamajame kodekse numatytas bausmės skyrimo taisykles, lemiančias nepagrįstą laisvės atėmimo bausmės skyrimą ir taip subalansuoti laisvės atėmimo bausmės taikymo praktiką, tuo pačiu sumažinant šia bausme nubaustų asmenų skaičių, nes pagal Tarptautinio kalėjimų studijų centro 2013 m. rugsėjo mėnesio duomenis, pagal įkalintų asmenų skaičių Lietuvą Europoje lenkia tik Rusija ir Baltarusija, šie duomenys privertė sunerimti dėl esminės laisvės atėmimo vietų įstaigų perpildymo problemos, toks reiškinys liudija griežtą ir vis dar į laisvės atėmimo bausmę orientuotą baudimo politiką Lietuvoje. Priimtos įstatymo pataisos padės spręsti problemą.

1.7. Priimtas Smurtiniais nusikaltimais padarytos žalos kompensavimo įstatymo Nr. X-296 7 straipsnio pakeitimo įstatymas Nr. XII-1419, kuris numato geresnes žalos, padarytos smurtiniais nusikaltimais, atlyginimo sąlygas nepilnamečiams.

1.8. Priimti Baudžiamojo kodekso 190 straipsnio pakeitimo įstatymas Nr. XII-1481 irAdministracinių teisės pažeidimų kodekso 50 straipsnio pakeitimoįstatymas Nr. XII-1482. Baudžiamosios teisės priemonės yra kraštutinės priemonės (*ultima ratio)*, o šiuo metu taikomas 1 MGL (130 Lt) dydis baudžiamajai atsakomybei kilti yra neproporcingai mažas bei neatitinkantis baudžiamosios atsakomybės tikslų, nėra laikytina adekvačia suma baudžiamajai atsakomybei kilti, todėl pakeista BK 190 straipsnyje nedidelės vertės turto sąvoka – kai turto vertė viršija  3 MGL, bet neviršija  5 MGL dydžio sumos, Administracinių teisės pažeidimų kodekso 50 straipsnio nustatoma, kad turto pagrobimas laikomas smulkiuoju, jeigu pagrobtojo turto vertė neviršija 3 minimalių gyvenimo lygių (MGL) dydžio sumos. Šiais įstatymais atribota administracinė ir baudžiamoji atsakomybė grindžiama ekonomiškumo principu.

1.9. Priimtas Administracinių teisės pažeidimų kodekso papildymo 16315 straipsniu ir 222, 225, 239 straipsnių pakeitimo įstatymas Nr. XII-1237. Priimtame įstatyme nustatyta administracinė atsakomybė už energinių gėrimų pardavimo tvarkos pažeidimus. Įstatymo vykdymo priežiūros kontrolė pavesta Valstybinei maisto ir veterinarijos tarnybos, policijos pareigūnams bei savivaldybės vykdomosioms institucijoms. Numatoma, kad įgyvendinant siūlomas teisinio reguliavimo nuostatas bus apsaugota vaikų sveikata nuo žalingo energinių gėrimų poveikio.

1.10. Priimtas Kibernetinio saugumo įstatymą lydintysis Administracinių teisės pažeidimų kodekso 224, 2591 straipsnių pakeitimo ir kodekso papildymo 15411, 15412 straipsniais įstatymas Nr. XII-1431 (įstatymo projekto Nr. XIIP-1937). Priimtas įstatymas nustatė administracinę atsakomybę ypatingos svarbos informacinės infrastruktūros valdytojų vadovams už Lietuvos Respublikos kibernetinio saugumo įstatymo (toliau – Įstatymas) pažeidimus, susijusius su ypatingos svarbos informacine infrastruktūra ir elektroninės informacijos prieglobos paslaugomis, taip pat už Įstatyme nustatytos informacijos teikimo pareigos atlikimo pažeidimus.

1. 11. Priimtas Civilinį procesą reglamentuojančių Europos Sąjungos ir tarptautinės teisės aktų įgyvendinimo Įstatymo Nr. X-1809 papildymo devintuoju4 skirsniu ir įstatymo priedo pakeitimo įstatymas Nr. XII-1412. Įstatymu sudaromos prielaidos tinkamai ir sklandžiai Lietuvos Respublikoje įgyvendinti bei taikyti 2013 m. birželio 12 d. Europos Parlamento ir Tarybos priimto reglamento (ES) Nr. 606/2013 dėl apsaugos priemonių tarpusavio pripažinimo civilinėse bylose nuostatas. Šiuo reglamentu siekiama užtikrinti greitą ir paprastą vienoje valstybėje narėje paskirtų apsaugos priemonių pripažinimą ir, prireikus, vykdymą kitoje valstybėje narėje tam nereikalaujant jokios specialios procedūros, tokiu būdu užtikrinant, kad vienoje valstybėje narėje fiziniam asmeniui suteikta apsauga būtų išlaikoma ir toliau teikiama bet kurioje kitoje valstybėje narėje, į kurią tas asmuo keliauja ar persikelia.

1.12. Priimtas Civilinį procesą reglamentuojančių Europos Sąjungos ir tarptautinės teisės aktų įgyvendinimo įstatymo Nr. X-1809 šeštojo skirsnio pavadinimo pakeitimo ir įstatymo papildymo 121ir 122 straipsniais įstatymas Nr. XII-1413. 2003 m. lapkričio 27 d. Tarybos reglamento (EB) Nr. 2201/2003 dėl jurisdikcijos ir teismo sprendimų, susijusių su santuoka ir tėvų pareigomis, pripažinimo bei vykdymo, panaikinančio Reglamentą (EB) Nr. 1347/2000, 15 straipsnyje ir 1996 m. spalio 19 d. Hagos konvencijos dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje 8 ir 9 straipsniuose yra numatyta galimybė teismams, turintiems jurisdikciją nagrinėti bylą iš esmės, tačiau manantiems, kad kurios nors kitos valstybės, su kuria vaiką konkrečioje byloje sieja konkretus ryšys, teismas būtų tinkamesnis nagrinėti bylą ar jos dalį, ir jei tai labiausiai atitinka vaiko interesus, perduoti jurisdikciją nagrinėti konkrečią bylą kitos valstybės teismui. Reglamento (EB) Nr. 2201/2003 15 straipsnyje ir 1996 m. spalio 19 d. Hagos konvencijos 8 ir 9 straipsniuose yra nustatytos tam tikros taisyklės, kuriomis vadovaujantis turėtų būti sprendžiami klausimai dėl jurisdikcijos perėmimo iš užsienio valstybės teismo ir klausimai dėl jurisdikcijos perdavimo užsienio valstybės teismui, tačiau, siekiant užtikrinti tinkamą minėtų nuostatų taikymą Lietuvos Respublikoje, reikalingas papildomas teisinis reguliavimas. Įstatymas priimtas siekiant Lietuvos Respublikos teisėje aiškiai nustatyti, kokia tvarka ir koks teismas sprendžia klausimus dėl jurisdikcijos perėmimo iš užsienio valstybės teismo ir klausimus dėl jurisdikcijos perdavimo užsienio valstybės teismui.

1.13. Priimtas Civilinio proceso kodekso 145, 147, 499, 648, 688, 689, 710 ir 713 straipsnių pakeitimo įstatymas Nr. XII-1452, Civilinio kodekso 6.927 straipsnio pakeitimo įstatymas Nr. XII-1453, Mokesčių administravimo įstatymo Nr. IX-2112 63, 102 ir 106 straipsnių pakeitimo įstatymas Nr. XII-1454, Valstybinio socialinio draudimo įstatymo Nr. I-1336 17, 21 ir 36 straipsnių pakeitimo įstatymas Nr. XII-1455, Įmonių restruktūrizavimo įstatymo Nr. IX-218 6 ir 7 straipsnių pakeitimo įstatymas Nr. XII-1456, Civilinio proceso kodekso 145, 147, 499, 648, 688, 689, 710 ir 713 straipsnių pakeitimo įstatymas Nr. XII-1457, Turto arešto aktų registro įstatymo Nr. VIII-1375 10 straipsnio pakeitimo įstatymas Nr. XII-1458.

Įstatymais papildoma nuo 2012 m. liepos 1 d. įsigaliojusi Civilinio proceso kodekso 689 straipsnio 1 dalyje įtvirtinta norma, kurioje nustatyta, kad priverstinis išieškomų pinigų nurašymas vykdomas per Piniginių lėšų apribojimų informacinę sistemą. Piniginių lėšų apribojimų informacinės sistemos pagalba turėtų būti užtikrintas ir Civilinio proceso kodekso 754 straipsnio 5 dalyje įtvirtinto proporcingumo principo įgyvendinimas, t. y. principo, kad skolininkui neturint pakankamai lėšų visiems reikalavimams patenkinti visi tos pačios eilės išieškotojai iš išieškotinos sumos gautų proporcingai. Pagrindinis Piniginių lėšų apribojimų informacinės sistemos tikslas – centralizuotai tvarkyti informaciją apie sąskaitų bankuose, kredito unijose apribojimus ir reikalavimus priverstinai nurašyti pinigines lėšas nuo šių sąskaitų, automatizuoti piniginių lėšų apribojimo, nurašymo procesus.

1.14. Priimtas Autorių teisių ir gretutinių teisių įstatymo Nr. VIII-1185 2, 17 straipsnių ir 3 priedo pakeitimo ir Įstatymo papildymo VII skyriumi įstatymas Nr. XII-1460. Įstatymu kuriama teisinė sistema, kuri turi palengvinti saugomų kūrinių ir garso įrašų (fonogramų), kurių teisių turėtojai nenustatyti arba nerasti (nenustatytų teisių turėtojų kūriniai), skaitmeninimą ir sklaidą. Įstatymu sudaromos teisinės sąlygos bibliotekose, muziejuose, archyvuose, švietimo įstaigose, mokslinių tyrimų institutuose saugomiems kūriniams ir fonogramoms, kurių teisių turėtojai nenustatyti ir/ar nesurasti, suteikti nenustatytų teisių turėtojų kūrinio teisinį statusą ir registruoti tokius kūrinius bendrojoje Europos Sąjungos duomenų bazėje. Taip pat nustatomi leistini nenustatytų teisių turėtojų kūrinių naudojimo būdai ir sąlygos bei paaiškėjusiems teisių turėtojams galimybė panaikinti nenustatytų teisių turėtojų kūriniostatusą ir užtikrinti jiems teisę gauti kompensaciją už tokio kūrinio naudojimą.

1.15. Priimtas Tarnybos Kalėjimų departamente prie Lietuvos Respublikos teisingumo ministerijos statutas (toliau – Statutas) (nauja redakcija) Nr. XII-1447.

Statuto tikslai: suderinti Tarnybos Kalėjimų departamente prie Lietuvos Respublikos teisingumo ministerijos statuto nuostatas su Valstybės tarnybos įstatymo nuostatomis; užtikrinti pataisos pareigūnų pasirengimą vykdyti pareigas, į kurias jie skiriami; sumažinti korupcinių ryšių plitimo galimybes Kalėjimų departamente prie Lietuvos Respublikos teisingumo ministerijos ir jam pavaldžiose įstaigose; sudaryti teisines prielaidas užtikrinant optimalų tarnybos Kalėjimų departamente ir jam pavaldžiose įstaigose organizavimą; išspręsti kitas praktikoje kylančias problemas.

1.16.PriimtasProfesinio mokymo įstatymo Nr. VIII-450 14, 22, 231, 31 ir 32 straipsnių pakeitimo ir įstatymo papildymo 232 straipsniu įstatymas Nr. XII- 1448. Įstatymo nuostatos suderintos su Tarnybos Kalėjimų departamente prie Lietuvos Respublikos teisingumo ministerijos statute numatytu pataisos pareigūnų profesiniu mokymu.

1.17. Priimtas Vyriausybės teiktas įstatymų paketas: Asmens tapatybės kortelės ir paso įstatymas Nr. XII-1519, Rinkliavų įstatymo Nr. VIII-1725 6(1) straipsnio pakeitimo įstatymas Nr. XII-1520, Konsulinio statuto 25 straipsnio pakeitimo ir Statuto papildymo 25(1) straipsniu įstatymas Nr. XII-1521, Konsulinio mokesčio įstatymo Nr. I-509 3, 6 straipsnių pakeitimo įstatymas Nr. XII-1522. Pagrindinio iš šio įstatymų paketo Asmens tapatybės kortelės ir paso įstatymo tikslas yra viename įstatyme apibrėžti asmens tapatybės kortelės ir paso paskirtį, nustatyti šių dokumentų išdavimo, keitimo ir galiojimo sąlygas, užtikrinti asmenų lygiateisiškumo principo įgyvendinimą ir sudaryti vienodas sąlygas visiems Lietuvos Respublikos piliečiams kreiptis dėl asmens tapatybės kortelės išdavimo ar keitimo; taip pat supaprastinti asmens tapatybę ir pilietybę patvirtinančių dokumentų išdavimo procedūras.

**2. PARLAMENTINĖS KONTROLĖS DARBAI**

**2.1. 2014 m. rugsėjo 24 d.** Seimo Teisės ir teisėtvarkos komitetas (toliau – Komitetas), vykdydamas parlamentinę kontrolę, posėdyje išklausė Valstybės kontrolės audito ataskaitą „Dėl Lietuvos Respublikos Generalinėje prokuratūroje atlikto finansinio (teisėtumo) audito rezultatų“, kurią pristatė Valstybės kontrolės 4-ojo audito departamento direktoriaus pavaduotoja Jurgita Lizūnaitė. Valstybės kontrolė baigė Generalinės prokuratūros 2013 metų finansinį (teisėtumo) auditą.  Auditoriai neturėjo reikšmingų pastabų dėl įstaigos finansinių ir biudžeto vykdymo ataskaitų, tačiau turėjo jų dėl valstybės lėšų ir turto valdymo, konstatuodami, kad generalinis prokuroras neužtikrino, jog valstybės biudžeto asignavimai būtų naudojami ekonomiškai ir efektyviai. Finansinio audito ataskaita skelbiama Valstybės kontrolės internetiniame puslapyje: <http://www.vkontrole.lt/audito_ataskaitos.aspx?tipas=1>

**2.2. 2014 m. spalio 29 d.** vyko Teisės ir teisėtvarkos komiteto pirmininko Juliaus Sabatausko ir Seimo narės Rimantės Šalaševičiūtės organizuotas tarpinstitucinio pasitarimo tęsinys dėl iš Lietuvos Respublikos piliečių, gyvenančių užsienio valstybėse, kompetentingų užsienio valstybių institucijų paimtų vaikų.

Pasitarimo metu atsakingų Lietuvos institucijų atstovai pateikė informaciją, kokių veiksmų imtasi po pirmojo pasitarimo šia aktualia tema:

- Teisingumo ministerija parengė Lietuvos Respublikos civilinį procesą reglamentuojančių Europos Sąjungos ir tarptautinės teisės aktų įgyvendinimo įstatymo Nr. X-1809 šeštojo skirsnio pavadinimo pakeitimo ir įstatymo papildymo 121ir 122straipsniais įstatymo projektą Projektu siekta aiškiai nustatyti kokia tvarka ir koks teismas sprendžia klausimus dėl jurisdikcijos perėmimo iš užsienio valstybės teismo, kai į atsakingas Lietuvos Respublikos institucijas (Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos, Lietuvos Respublikos teisingumo ministeriją) kreipiasi užsienio valstybių centrinės institucijos ar užsienio teismai su prašymais perduoti jurisdikciją Lietuvos Respublikos teismams, kai nagrinėjamos bylos yra susijusios su vaikų, Lietuvos Respublikos piliečių ar turėjusių įprastinę gyvenamąją vietą Lietuvos Respublikoje, interesais. Pažymėtina, kad Lietuvos Respublikos Civilinį procesą reglamentuojančių Europos Sąjungos ir tarptautinės teisės aktų įgyvendinimo įstatymo Nr. X-1809 šeštojo skirsnio pavadinimo pakeitimo ir įstatymo papildymo 121ir 122 straipsniais įstatymas Nr. XII-1413 jau priimtas Seime.

- Užsienio reikalų ministerijos atstovai informavo, kad Lietuvos Respublikos ambasada Norvegijos Karalystėje 2014 m. rugsėjo 10 d. gavo oficialų Norvegijos Karalystės atsakymą, jog Norvegijos Karalystė šiuo metu rengiasi ratifikuoti 1996 m. spalio 19 d. Hagos konvenciją dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje. Norvegijos Karalystės parlamente šis klausimas numatomas svarstyti 2015 metų pavasarį. Kaip žinia, viena iš priežasčių apsunkinanti Lietuvos Respublikos ir Norvegijos Karalystės kompetentingų institucijų bendradarbiavimą konkrečiose bylose, susijusiose su vaiko teisių apsauga, yra tai, kad Norvegijos Karalystė nėra ratifikavusi šios Konvencijos.

- Vaiko teisių apsaugos kontrolieriaus įstaigos ir Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos atstovai pateikė rugsėjo mėnesio vizito į Danijos Karalystės ir Norvegijos Karalystės vaiko teisių apsaugos institucijas rezultatus: gauta svarbi informacija, kuri galėtų būti reikšminga ateityje prisidedant prie informacijos sklaidos, išvykstančių tėvų švietimo ir pan. Atkreiptinas dėmesys į tai, kad vizito metu gauta ir apibendrinta informacija aktualiais vaiko teisių apsaugos klausimais skelbiama minėtos tarnybos internetinio puslapio [www.vaikoteises.lt](http://www.vaikoteises.lt/) skyriuose: „Naujienos“ ir „Tarptautinė apsauga – Išvykstantiems į užsienį“.

Pasitarimo metu konstatuota, kad neįgyvendintas pirmojo pasitarimo iškeltas tikslas šviesti Lietuvos Respublikos piliečius, išvykstančius gyventi į užsienio valstybes apie tose valstybėse galiojančius teisės aktus vaiko teisių apsaugos srityje, o taip pat apie galimybes šeimoms, turinčioms problemų dėl vaiko teisių galimų pažeidimų, ginti savo teises ir teisėtus interesus bei gauti visą įmanomą teisinę pagalbą. Todėl akcentuotas kuo išsamesnės ir kuo skubesnės atitinkamos informacijos sklaidos poreikis. Tarpinstituciniame pasitarime taip pat dalyvavo Lietuvos Aukščiausiojo Teismo teisėjai, Šiaurės ministrų tarybos biuro Lietuvoje ir Norvegijos Karalystės ambasados atstovai.

**2.3. 2014 m. lapkričio 12 d.** Seimo Teisės ir teisėtvarkos komitetas surengė išplėstinį posėdį, skirtą Europos Žmogaus Teisių Teismo (toliau – EŽTT) sprendimams prieš Lietuvos Respubliką, jų vykdymo problematikai ir kitiems susijusiems klausimams aptarti.

Posėdžio metu laikinai einanti Vyriausybės atstovės EŽTT pareigas Karolina Bubnytė pateikė informaciją apie EŽTT priimtus sprendimus bylose prieš Lietuvą ir naujas perduotas bylas.

Karolina Bubnytė informavo, kad per pastaruosius metus peticijų, pateikiamų EŽTT prieš Lietuvos Respubliką, skaičius išaugo beveik dvigubai, kas rodo, kad Lietuvos Respublikos piliečiai žino Europos žmogaus teisių ir pagrindinių laisvių apsaugos konvencijos (toliau – Konvencija) nuostatas ir aktyviai naudojasi jos suteikiama galimybe kreiptis į EŽTT. Kita vertus, daugiau nei 90 procentų pateikiamų peticijų prieš Lietuvos Respubliką 1 teisėjo ar 3 teisėjų komiteto yra pripažįstamos nepriimtinomis.

Nuo 2014 m. pradžios EŽTT priėmė tik 4 sprendimus bylose prieš Lietuvos Respubliką, iš kurių 3 bylose buvo konstatuota esant Konvencijos nuostatų pažeidimų, o 1 byloje Konvencijos nuostatų pažeidimų nenustatyta. Šiuo metu EŽTT sprendimų įgyvendinimo priežiūra vykdoma 41 byloje prieš Lietuvos Respubliką. Tačiau verta pažymėti, kad nemažoje šių bylų dalyje EŽTT sprendimai jau yra įgyvendinti, tačiau Europos Tarybos Ministrų Komitetas dar nėra priėmęs galutinių rezoliucijų.

2014 m. 2 bylose Europos Tarybos Ministrų Komitetas nusprendė vykdyti sustiprintą priežiūrą, t. y. bylose L. prieš Lietuvą ir Paksas prieš Lietuvą. Europos Tarybos Ministrų Komitetas paragino Lietuvą užbaigti atitinkamus teisėkūros veiksmus arba pasiekti apčiuopiamo progreso įgyvendinant minėtus EŽTT sprendimus. L. e. Vyriausybės atstovės EŽTT pareigas Karolina Bubnytė paragino Seimo narius greičiau priimti reikiamas teisės aktų pataisas, siekiant išvengti 2015 m. kovo mėn. numatomų viešų debatų dėl šių bylų Europos Tarybos Ministrų Komitete. Šiuo metu EŽTT nagrinėjamos 79 bylos prieš Lietuvos Respubliką. L. e. Vyriausybės atstovės EŽTT pareigas Karolina Bubnytė informavo apie didžiausią susirūpinimą keliančias sritis, kuriose EŽTT konstatuoja Lietuvą pažeidžiant Konvencijos nuostatas – tai nuosavybės teisių atkūrimas, suimtųjų teisės į ilgalaikius pasimatymus, įvairios su kalinimo sąlygomis susijusios teisinio reguliavimo ir struktūrinės-sisteminės problemos ir kt.

Teisės ir teisėtvarkos komiteto pirmininkas Julius Sabatauskas pasidalino žiniomis iš 2014 m. spalio pabaigoje Europos Tarybos Parlamentinės Asamblėjos organizuoto seminaro parlamentarams apie parlamentų vaidmenį įgyvendinant EŽTT sprendimus. Minėtame seminare, be kitų klausimų, buvo kalbama apie tai, kad nacionaliniuose parlamentuose turėtų būti paskirti padaliniai, atsakingi už EŽTT sprendimų įgyvendinimo parlamentinę priežiūrą, taip pat turėtų būti atliekama išankstinė įstatymų projektų atitikties Konvencijos nuostatoms kontrolė. Komiteto pirmininkas pasidžiaugė, kad Teisės ir teisėtvarkos komitetas, kiekvienais metais organizuodamas po kelis posėdžius, skirtus EŽTT sprendimų vykdymo problematikai aptarti, *de facto* ir yra komitetas, kuris atlieka EŽTT sprendimų vykdymo parlamentinę kontrolę.

L. e. Vyriausybės atstovės EŽTT pareigas Karolina Bubnytė atkreipė dėmesį į tai, kad dar 2012 m. balandžio 20 d. priimtoje Braitono deklaracijoje yra akcentuojamas parlamentų vaidmuo įgyvendinant EŽTT sprendimus, taip pat informavo  apie 2013 m. priimtus Konvencijos 15 ir 16 protokolus, kurie įsigalios tik po to, kai šios konvencijos šalys juos ratifikuos.

**2.4. 2014 m. lapkričio 19 d.** Seimo Teisės ir teisėtvarkos komiteto nariai posėdyje išklausė „Saugios kaimynystės“ grupių asociacijos (toliau – Asociacija) prezidentės Lauros Mažintės pranešimą, kurio metu buvo supažindinti su asociacijos įsteigimo istorija, su programos „Saugi kaimynystė“ siekiais, veiklos kryptimis.

Asociacijos prezidentė pabrėžė, kad programa „Saugi kaimynystė“ – tai iniciatyva, kurios tikslas dalintis patirtimi, patarimais, skatinti kaimyniškus santykius ir taip didinti saugumą gyvenamojoje aplinkoje, daugiabučiuose namuose bei jų kiemuose.

Komiteto nariai kartu su Asociacijos prezidente, policijos atstovais aptarė saugios savivaldybės koncepciją, pagrindines gyventojų savisaugos organizavimo savivaldybėse formas. Diskusijos metu buvo akcentuota savivaldybių, teritorinių policijos įstaigų ir gyventojų bendradarbiavimo svarba kuriant saugią gyvenamąją aplinką. Asociacijos prezidentė posėdžio dalyvius taip pat supažindino su programos „Saugi kaimynystė“ įgyvendinimo problemomis ir pateikė siūlymus kaip pagerinti minėtos programos veiklų koordinavimą, pasinaudojant gerąja užsienio, ypač Skandinavijos, valstybių praktika.

**2.5. 2014 m. lapkričio 26 d.** Seimo Teisės ir teisėtvarkos komitetas posėdyje svarstė Bendrojo pagalbos telefono numerio 112 paslaugų infrastruktūros plėtros 2014 – 2016 metų veiksmų planą.

Siekiant tinkamai įgyvendinti Bendrojo pagalbos centro įstatymo nuostatų, susijusių su greitosios medicinos pagalbos iškvietimo numerių 03, 103, 033 integravimu į bendrąjį pagalbos telefono numerį 112, valstybės biudžeto ir Europos Sąjungos lėšų panaudojimu kuriant vieningą bendrąjį pagalbos telefono numerį 112, Teisės ir teisėtvarkos komiteto posėdyje vyko parlamentinės kontrolės klausimo svarstymo tęsinys. Svarstymo metu buvo išklausyta informacija apie 2014 m. vasario 20 d. Lietuvos Respublikos vidaus reikalų ministro ir Lietuvos Respublikos sveikatos apsaugos ministro įsakymu Nr. 1V-118/V-253 patvirtinto Bendrojo pagalbos telefono numerio 112 paslaugų infrastruktūros plėtros 2014 – 2016 metų veiksmų plano įgyvendinimo eigą.

Dalyvaujant atsakingų institucijų atstovams, buvo diskutuota apie Bendrojo pagalbos telefono numerio 112 paslaugų infrastruktūros plėtros 2014 – 2016 metų veiksmų plane numatytas priemones, kuriomis siekiama sudaryti teisines ir technines galimybes visuomenei medicinos pagalbos kreiptis bendruoju pagalbos telefonu 112, teisės aktų nustatyta tvarka integruoti pagalbos tarnybų turimą specializuotą techninę ir programinę įrangą ir aprūpinti pagalbos tarnybas reikalinga specializuota technine ir programine įranga, užtikrinti tinkamą bendrojo pagalbos telefono numerio 112 paslaugų infrastruktūros veikimą ir plėtrą, tobulinti profesinį BPC darbuotojų parengimą.

Komitetas ir toliau vykdys parlamentinę kontrolę, kol Bendrojo pagalbos telefono numerio 112 paslaugų infrastruktūros plėtros 2014 – 2016 metų veiksmų planas bus realiai įgyvendintas.

**2.6. 2014 m. lapkričio 26 d.** Seimo Teisės ir teisėtvarkos komitetas, vykdydamas parlamentinę kontrolę, posėdyje išklausė Europolo ir Eurojusto 2013 metų veiklos ataskaitas.

[Eurojusto 2013 m. veiklos ataskaitą](http://www.eurojust.europa.eu/doclibrary/corporate/eurojust%20Annual%20Reports/Annual%20Report%202013/Annual-Report-2013-LT.pdf) pristatė Lietuvos nacionalinė narė Eurojuste Laima Čekelienė. Pristatydama Eurojusto darbo formas ir tvarką, Lietuvos nacionalinė narė priminė, kad 2013 m. Europos Sąjungos nare tapusi Kroatija taip pat prisijungė prie Eurojusto, taigi šiuo metu Eurojustą sudaro 28 valstybės, 24 kalbos, 32 teisinės sistemos, 3 ryšių prokurorai: Norvegijos, JAV ir Kroatijos.

Ataskaitos pristatymo metu buvo pažymėta, kad Eurojusto pagalba ypač veiksminga, kuomet nacionalinės institucijos pačios negali išspręsti teisinių ir praktinių problemų, o ypač tais atvejais, kai nacionalinės institucijos susiduria su problemomis dėl teisės normų skirtumų, t. y. dėl įrodymų, gautų perimant informaciją, perduotą elektroninių ryšių tinklais, pripažinimo; kratų atlikimo procedūrų; liudytojų apklausos; asmens duomenų apsaugos ir pan.

Lietuvos nacionalinė narė Eurojuste atkreipė dėmesį į tai, kad lyginant su kitų šalių nacionaliniais atstovais Eurojuste, Lietuvos atstovei 2013 m. teko net 38 bylos, kai tuo tarpu Vokietijos 1 nacionaliniam atstovui teko 17,6 bylos, Italijos 25,25 bylos ir pan., kas rodo, kad Lietuvos nacionalinės narės Eurojuste darbų apimtys yra nemažos.  L.Čekelienė pažymėjo, kad lyginant su 2012 m. sumažėjo Lietuvos nacionalinėje atstovybėje Eurojuste įregistruotas bylų skaičius, t. y. sumažėjo nuo bendro 73 bylų skaičiaus 2012 m. iki 64 bylų 2013 m. Dauguma 2013 m. bylų buvo susijusios tik su sukčiavimu (314 bylos) ir aiškiai neapibrėžtos kategorijos nusikaltimais (173 bylos); sukčiavimas priskiriamas apgaulės (124 bylos) ir sukčiavimo PVM (89 bylos) srityje kategorijai. Kitose bylose, kuriose sukčiavimas nebuvo vienintelis nusikaltimas, su juo dažniausiai siejosi pinigų plovimas (59) ir organizuotas nusikalstamumas (49 bylos). Pagrindinės 2013 m. pagalbos prašančios šalys buvo Čekija, Portugalija ir Vengrija, o pagalbos dažniausiai buvo prašoma iš Jungtinės Karalystės, Vokietijos ir Ispanijos.

Lietuvos kriminalinės policijos biuro Tarptautinių ryšių valdybos Europolo Lietuvos nacionalinio skyriaus viršininkas Nerijus Banys pristatė  [Europolo 2013 metų veiklos ataskaitą](https://www.europol.europa.eu/sites/default/files/publications/europol_review13_web_complete.pdf). Pasak. N.Banio, Europolo misija yra padėti sukurti saugesnę Europą, kad visi ES piliečiai galėtų joje saugiai gyventi, teikiant paramą ES teisėsaugos institucijoms, keistis kriminalinės žvalgybos duomenimis juos analizuojant. Siekdamas savo misijos, Europolas remia teisėsaugos institucijų operacijas, veikia kaip žvalgybinės keitimosi informacijos centras, taip pat teikia ekspertinę pagalbą. Europolo Lietuvos nacionalinio skyriaus viršininkas informavo, kad iš 2013 m. Europole dirbusių 858 pareigūnų 14 buvo Lietuvos pareigūnai, taip pat pateikė informaciją apie pagrindinius Europolo produktus. Taip pat buvo pristatyti ES 2013–2017m. ES kovos su sunkiu ir organizuotu nusikalstamumu prioritetai, t. y. nelegali migracija, prekyba žmonėmis, daiktų prekių klastojimas, nusikaltimai, susiję su neteisėtu PVM susigrąžinimu bei sukčiavimu akcizų srityje, sintetiniai narkotikai, kokainas ir heroinas, neteisėta prekyba šaunamaisiais ginklais, organizuoti turtiniai nusikaltimai, kova su elektroniniais nusikaltimais.  Lietuva dalyvauja 5 iš aukščiau nurodytų 9 ES prioritetų.

Informacijos keitimosi bylų skaičius Europole taip pat kasmet auga, kuris 2013 m. sudarė daugiau kaip 18 000 bylų. 2013 m. inicijuotų naujų Europolo bylų pasiskirstyme pagal nusikaltimų rūšis didžiausią skaičių bylų sudaro su narkotikais susiję bylos, taip pat sukčiavimai, plėšimai, pinigų plovimas ir kt. Europolo Lietuvos nacionalinio skyriaus viršininkas Nerijus Banys pažymėjo, kad Lietuvos pareigūnai aktyviai dalyvauja Europolo tikslinių grupių ir kitoje veikloje.

Europolo Lietuvos nacionalinio skyriaus viršininkas išskyrė pagrindines nusikaltimų rūšis, dėl kurių 2013 m. Europolo Lietuvos nacionalinis skyrius keitėsi informacija, t.y. plėšimai bei vagystės, sukčiavimai ir įtartinos finansinės operacijos, narkotikai, nužudymai ir kūno sužalojimai, padirbtos banko kortelės, pinigų padirbinėjimas.

**3. Pareiškimų ir raštų nagrinėjimas**

Teisės ir teisėtvarkosišnagrinėjo valstybės institucijų, visuomeninių organizacijų raštus bei piliečių laiškus įvairiais klausimais, tačiau daugiausiai buvo kreiptasi šiais klausimais:

1) prašoma informuoti apie priimtus įstatymus; teikiami siūlymai keisti įstatymus ar kitus teisės aktus bei prašoma pateikti galiojančių teisės aktų išaiškinimus;

2) skundžiamasi teismų priimtais sprendimais; keliamos teismų sprendimų vykdymo problemos; prašoma spręsti teisėjų atsakomybės klausimus; dėstomi probleminiai klausimai dėl situacijos Lietuvos teismų ekspertizių centruose;

3) skundžiamasi Generalinės prokuratūros, apygardų prokuratūrų prokurorų procesiniais veiksmais, keliamas žemesnės grandies prokurorų darbo kontrolės trūkumo klausimas; atkreipiamas dėmesys į galimai netinkamą prokuratūros veiklos organizavimą;

4) keliamos problemos, susijusios su ikiteisminių tyrimų atlikimu; prašoma padėti, kad ikiteisminis tyrimas būtų atliekamas išsamiai, o pareigūnai vilkinę tyrimą būtų patraukti atsakomybėn.

5) skundžiamasi valstybės pareigūnų, policijos pareigūnų, pataisos įstaigų administracijos veiksmais prieš nuteistuosius; skundžiamasi blogomis nuteistųjų laikymo sąlygomis bausmės atlikimo vietose; teiraujamasi dėl nuteistųjų lygtinio paleidimo tvarkos bei paleidimo galimybės asmenims, nuteistiems iki gyvos galvos;

6) laiškuose taip pat teiraujamasi dėl pareigūnų ir karių valstybinių pensijų sumažinimo teisėtumo taip pat pensijų atstatymo ir kompensavimo tvarkos nustatymo; dėl smurto prieš moteris ir šeiminio smurto prevencijos bei kovos su juo;

7) keliamos abejonės dėl kai kurių įstatymų atitikties Konstitucijai ir prašoma kreiptis į Konstitucinį Teismą.

**4. Tarptautiniai ryšiai**

**4.1. 2014 m. spalio 3 d.** Teisės ir teisėtvarkos komiteto pirmininkas Julius Sabatauskas Lietuvos Respublikos Seime susitiko su Švedijos teismo tarėjų delegacija. Lietuvoje viešintys Švedijos teismo tarėjai pasidalino patirtimi apie Švedijoje tūkstantmetes tradicijas turinčio teismo tarėjų instituto ypatumus.

Susitikimo pradžioje Teisės ir teisėtvarkos komiteto pirmininkas Julius Sabatauskas svečiams pristatė Lietuvos teismų sistemą, taip pat iniciatyvas Lietuvoje įvesti teismo tarėjų institutą.

Malmės (Švedijos Karalystė) miesto apylinkės teismo tarėjas Bengtas-Erikas Svernby (*Bengt-Eric Svernby*) pristatė teismo tarėjų veiklą Malmės mieste. Švedijoje teismo tarėjai iš esmės turi tas pačias teises kaip ir teisėjai. Švedijoje teismo tarėjai yra renkami savivaldybių tarybų ketverių metų terminui ir paprastai yra politinių partijų atstovai. Teismo tarėjų darbas Švedijoje yra apmokamas, mokamas fiksuoto dydžio užmokestis už kiekvieną darbo teisme dieną, taip pat apmokamos kelionės išlaidos į teismą.

Teisės ir teisėtvarkos komiteto pirmininkas Julius Sabatauskas domėjosi, ar teismo tarėjams kartu esant politinių partijų nariais nekyla dėl to sunkumų priimant sprendimus, ar proceso šalys nereiškia nušalinimų konkrečiose bylose teismo tarėjams dėl to, kad jie priklauso vienai ar kitai politinei partijai. Švedijos teismo tarėjai paaiškino, kad paprastai problemų dėl priklausymo politinei partijai jų darbe nekyla.

**4.2. 2014 m. spalio 13-14 d.** Teisės ir teisėtvarkos komiteto pirmininkas dalyvavo Italijos parlamento organizuotoje Europos Sąjungos valstybių narių parlamentų komitetų, besispecializuojančių žmogaus teisių apsaugos srityje, pirmininkų konferencijoje. Konferencijoje buvo nagrinėtos šios temos: pagrindinių teisių stiprinimas siekiant kovoti su atskirtimi; duomenų apsauga ir naujos teisės skaitmeninėje eroje; bendra Europos migracijos ir prieglobsčio politika; naujos priemonės kovai su diskriminacija.

**4.3. 2014 m. spalio 23 d.** Teisės ir teisėtvarkos komiteto pirmininkas ir komiteto nariai susitiko su Ukrainos Konstitucinio Teismo teisėjų delegacija, vadovaujama Ukrainos Konstitucinio Teismo pirmininko Yurii Baulin, ir Lenkijos Konstitucinio Tribunolo teisėju Leon Kieres.

**4.4. 2014 m. spalio 31 d**. Teisės ir teisėtvarkos komiteto pirmininkas Julius Sabatauskas ir komiteto narys Vitalijus Gailius dalyvavo Europos Tarybos Parlamentinės Asamblėjos organizuotame seminare ,,Nacionalinių parlamentų vaidmuo įgyvendinant Europos Žmogaus Teisių Teismo sprendimus”. Seminaro metu buvo nagrinėtos šios temos: Europos Tarybos ir Europos Tarybos Parlamentinės Asamblėjos veikla; Europos Žmogaus Teisių Teismo veikla; Europos Žmogaus Teisių Teismo sprendimų įgyvendinimas.Lietuvos Seimo Teisės ir teisėtvarkos komiteto pirmininkas Julius Sabatauskas informavo seminaro dalyvius, kad Lietuvos Seime nėra specialios parlamentinės struktūros, įsteigtos nagrinėti klausimus, susijusius su EŽTT sprendimų įgyvendinimu. Tačiau Teisės ir teisėtvarkos komitetas vieną ar du kartus per metus išklauso Vyriausybės atstovo EŽTT ataskaitą, informuojamas apie EŽTT priimtus sprendimus prieš Lietuvą ir naujas bylas, komunikuotas Vyriausybei. Vyriausybės nariams Vyriausybės valandos metu taip pat gali būti užduodami atitinkami klausimai, *inter alia* klausimai, susiję su EŽTT sprendimų vykdymu.

**4.5. 2015 m. vasario 23-24 d.** Teisės ir teisėtvarkos komiteto pirmininko pavaduotojas Stasys Šedbaras dalyvavo Europos Parlamento Piliečių laisvių, teisingumo ir vidaus reikalų komiteto rengiamame tarpparlamentiniame komitetų susitikime „Pažangiai valdomų sienų paketas: Europos iššūkiai, nacionalinė patirtis ir perspektyvos“. Susitikimo metu buvo diskutuojama šiomis temomis: pažangiai valdomų sienų poreikis: reikalingumas, proporcingumas, sistemų tikslai; pažangiai valdomų sienų koncepcijos pagrindimas; skirtingų sienų rūšių charakteristikos ir iššūkiai; prieigos teisėsaugos institucijoms suteikimas. Lietuvos Respublikos Seimo Teisės ir teisėtvarkos komiteto pirmininko pavaduotojas Stasys Šedbaras susitikimo dalyvius informavo, kad Lietuva yra viena iš tų ES valstybių narių, kurios turi savo nacionalines atvykimo/išvykimo sistemas. Galime pripažinti, kad tokia sistema yra neabejotinai naudinga ir ji yra vienodai naudinga visų rūšių – oro, jūrų ir sausumos – pasienio kontrolės punktuose. Jau veikiančios ES sistemos (SIS II, VIS, Eurodac) negali atlikti būsimų sistemų funkcijų, nes jų paskirtis yra kitokia. Seimo atstovas mano, kad sąsajos tarp esamų ir naujai kuriamų ES sistemų yra būtinos. Palaiko tiek Atvykimo/išvykimo sistemos, tiek Registruoto keliautojo programos reikalingumą ir mano, kad jų kūrimo ir diegimo procesas turi būti spartinamas. Stasys Šedbaras, reaguodamas į ankstesnėse sesijose Italijos parlamento atstovų iškeltą klausimą dėl pasiūlymų tikslo, pažymėjo, kad, jo nuomone, tikslas yra aiškus, dar daugiau, tų tikslų yra labai daug ir labai svarbių. Jis informavo, kad turėdami nacionalinės atvykimo/išvykimo sistemos naudojimo patirtį, pasisakome už tai, kad naujai kuriama ES atvykimo/išvykimo sistema būtų diegiama visuose pasienio kontrolės punktuose, esančiuose prie ES oro, jūrų ir sausumos išorės sienų. Registruotų keliautojų programos atveju mano, kad paraiškų pateikimo procesas turėtų vykti elektroninėje erdvėje, taip palengvinant procedūras ir nesukuriant pernelyg didelės naštos nei konsulatams, nei pasienio kontrolės punktams. Be to, sprendimai dėl tam tikrų kuriamų sistemų elementų ir jų diegimo terminų turėtų būti palikti valstybių narių kompetencijai. Pavyzdžiui, dėl automatinių vartų naudojimo atitinkamos nacionalinės tarnybos galėtų spręsti, įvertinus visas objektyvias aplinkybes – konkretaus pasienio kontrolės punkto infrastruktūrą, keleivių srautus ir pan. Teisės ir teisėtvarkos komiteto pirmininko pavaduotojas taip pat pasisakė ir dėl prieigos suteikimo teisėsaugos institucijoms. Jo nuomone, sutelkus tokias investicijas į sistemą, ji turi duoti pridėtinės vertės. Lietuva gerai supranta prieigos teisėsaugai prie ES atvykimo/išvykimo sistemos klausimo svarbą. Mūsų patirtis rodo, kad tokia prieiga yra naudinga ir reikalinga. Lietuvos teisėsaugos institucijos (policija, muitinė) labai sėkmingai naudojasi nacionaline atvykimo/išvykimo sistema tirdami ir užkardydami nusikaltimus. Todėl solidarizuojasi su tais, kurie palaiko tokios prieigos teisėsaugai suteikimą nuo pat šių sistemos veikimo pradžios. Žinoma, tokia prieiga turi būti aiškiai reglamentuota ir turi atitikti visus asmens duomenų apsaugos standartus. Pasisakė už tai, kad Europos saugumui kylančių grėsmių kontekste prieigos teisėsaugai klausimas nebūtų atidedamas (kaip kad siūlo Europos Komisija), o ES atvykimo/išvykimo sistemos galimybės būtų maksimaliai efektyviai išnaudojamos nuo pat sistemos funkcionavimo pradžios.

**4.6. 2015 m. kovo 5 d.** Teisės ir teisėtvarkos komiteto pirmininkas Julius Sabatauskas dalyvavo Turibos universiteto (Latvijos Respublika) Rygoje organizuotoje diskusijoje „Tautos renkamas Respublikos Prezidentas“. Šiuo metu Latvijos Respublikos Prezidentą renka Saeima. Pastaruoju metu Latvijoje diskutuojama dėl tiesioginių Respublikos Prezidento rinkimų įvedimo, kas ir paskatino Turibos universitetą suorganizuoti šią diskusiją. Latvijoje diskusijų dėl tiesioginių Respublikos Prezidento rinkimų metu keliami klausimai, ar piliečių renkamas Respublikos Prezidentas bus labiau politiškai nepriklausomas, neutralesnis, ar jis bus pajėgus suvienyti žmones ir apginti jų interesus. Lietuvos Respublikos Prezidento rinkimų procedūras bei Respublikos Prezidento galių apimtį išsamiai pristatė Lietuvos Respublikos Seimo Teisės ir teisėtvarkos komiteto pirmininkas Julius Sabatauskas. Lietuvoje vienintelėje iš trijų Baltijos valstybių Respublikos Prezidentas renkamas tiesiogiai, todėl Lietuvos patirties pristatymas ypač domino Latvijos politikus bei mokslininkus.

**5. kONFERENCIJOS, DISKUSIJOS, Kiti renginiai**

**5.1. 2014 m. lapkričio 5 d.** Seimo Teisės ir teisėtvarkos komitetas organizavo diskusiją„Teismo proceso atvirumas ir informacijos prieinamumas visuomenei“. Į renginį buvo pakviesti įvairių teisinių institucijų ir viešosios informacijos rengėjų atstovai diskusijai apie teismų veiklos viešumą, skaidrumą ir atvirumą visuomenei, taip pat buvo aiškinamasi, ar šiuo metu esamas teisinis reguliavimas suteikia informacijos rengėjams palankias sąlygas gauti objektyvią informaciją apie teismų veiklą ir bylas. Diskusijoje buvo siekiama išsiaiškinti, kaip visuomenė turi būti tinkamai informuojama apie teismų priimtus sprendimus.

Pranešimus diskusijoje skaitė Lietuvos žurnalistų sąjungos pirmininkas Dainius Radzevičius, **Teisėjų asociacijos pirmininkas** Ramūnas Gadliauskas, Lietuvos advokatūros advokatų tarybos pirmininkas Ignas Vėgėlė, Generalinio prokuroro pavaduotojas Darius Raulušaitis.

Diskusijos dalyviai pasidžiaugė, kad ne tik teisėjų bendruomenė, bet ir kiti teismo proceso dalyviai, metai iš metų vis daugiau skiria dėmesio visuomenės informavimui apie teismo procesus. Diskusijos metu buvo atkreiptas dėmesys, kad advokatas užpildo arba siekia užpildyti atvirumo ir skaidrumo spragas, kurios vis dar kyla teismuose. Vienareikšmiškai buvo pritarta, kad šiuo metu esamas teisinis reguliavimas suteikia informacijos rengėjams palankias sąlygas gauti objektyvią informaciją apie teismų veiklą ir bylas. Tuo pačiu pranešimai paskatino diskusijos dalyvius pasikeisti nuomonėmis, atkreipiant dėmesį ir į tai, kad informuojant apie teismo procesus būtų tinkamai suderinta privataus gyvenimo apsauga ir informacijos laisvė, kas galėtų ir turėtų komentuoti teismų procesinius sprendimus, kaip siekti, kad teismų sprendimai būtų suprantami plačiajai visuomenei.

**5.2. 2014 m. lapkričio 19 d.** Seimo Teisės ir teisėtvarkos komitetas organizavo Konferenciją tema „Saugaus eismo politika: ką dar galime nuveikti užkertant „karą“ keliuose“. Renginio metu vyko diskusijos apie saugumo kelyje politikos strategijas ir vizijas, buvo aptariamos tendencijas. Konferencijos metu buvo aiškinamasi, ar šiuo metu esamas teisinis reguliavimas tinkamai apsaugo eismo dalyvių ir kitų asmenų gyvybę, sveikatą ir turtą, gerina transporto ir pėsčiųjų eismo sąlygas, taip pat buvo pasidalinta užsienio šalių patirtimi.

Konferencijoje pranešimus skaitė saugaus eismo ekspertai: susisiekimo viceministras Saulius Girdauskas, vidaus reikalų ministras Saulius Skvernelis, teisingumo ministras Juozas Bernatonis, švietimo ir mokslo viceministrė Natalja Istomina, Lietuvos kelių policijos tarnybos viršininkas Gintaras Aliksandravičius, **Lietuvos techninės apžiūros įmonių asociacijos „Transeksta“ direktoriaus pavaduotojas Ramūnas Vėlavičius,** VĮ „Regitra“ generalinio direktoriaus pavaduotojas Saulius Šuminas, Vilniaus Gedimino technikos universiteto Transporto inžinerijos fakulteto Automobilių transporto katedros vedėjas Saugirdas Pukalskas, Seimo Teisės ir teisėtvarkos narys Stasys Brundza, “Jellylearn” Ltd. gamybos direktorius Andy Bull.

Konferencijos metu buvo atkreiptas dėmesys, kad pastaraisiais metais žūčių keliuose daugėja, todėl būtina imtis papildomų priemonių eismo saugumui Lietuvos keliuose didinti. Komiteto pirmininkas Julius Sabatauskas atkreipė dėmesį, kad šiuo metu komitete svarstomas Administracinių nusižengimų kodekso projektas. Šiame projekte administracinę atsakomybę numatoma nustatyti ir taikyti tik tiems vairuotojams, kurie vairuoja transporto priemones būdami neblaiv~~i~~ūs, kai jiems nustatomas iki 1,5 promilės neblaivumas. Tuo tarpu neblaiviems vairuotojams, vairuojantiems transporto priemonę, kai jiems nustatomas neblaivumas virš 1,5 promilės arba jie yra apsvaigę nuo narkotinių, psichotropinių ar kitų psichiką veikiančių medžiagų jau grėstų baudžiamoji atsakomybė. Taip pat buvo pažymėta, kad labai svarbus yra institucijų bendradarbiavimas saugaus eismo srityje. Nepakanka tik įstatymų leidėjui priimti saugumą keliuose skatinančius teisės aktus, bet yra labai svarbus ir tinkamas priimtų įstatymų įgyvendinimas.

**III. PRIORITETINIAI DARBAI, kurie planuojami ATLIKTI**

**2015 m. SEIMO PAVASARIO (VI) SESIJOJE**

**Administracinių nusižengimų kodekso projektas ir su juo susiję projektai**

Administracinių nusižengimų kodekso projekto Nr. XIP-3600(2) (toliau – ANK) tikslas – reglamentuoti fizinių asmenų administracinę atsakomybę Lietuvos Respublikoje, atribojant ją nuo baudžiamosios atsakomybės, užtikrinant esmines administracinės atsakomybės savybes – greitą ir paprastą procesą, pirmenybės teikimą nerepresinėms poveikio priemonėms, poveikio priemonių adekvatumą padarytam teisės pažeidimui.

Komitetas svarstė įstatymo projektą posėdyje, tačiau dėl didelės įstatymo projekto apimties, likusių diskusinių vietų ir dar neapsvarstytų Seimo narių pateiktų ATPK kodekso pakeitimų projektų, kurių nuostatas, dėl jų apsisprendus Komitete, ketina įtraukti į naujo kodekso projektą, o taip pat dėl to, kad projektas nėra suredaguotas, padarė pertrauką ir ketina pirmosiomis Seimo pavasario sesijos dienomis pateikti Seimui svarstyti šį įstatymo projektą.

Su ANK projektu yra teikiami ir jį lydintys įstatymų projektai:

Administracinių nusižengimų kodekso patvirtinimo, įsigaliojimo ir įgyvendinimo tvarkos įstatymo projektas Nr. XIP-4342. Projekto tikslas – patvirtinti Administracinių nusižengimų kodeksą, nustatyti šio kodekso nuostatų įsigaliojimo ir įgyvendinimo tvarką.

Vaiko minimalios ir vidutinės priežiūros įstatymo 8 ir 10 straipsnių pakeitimo įstatymo projekto Nr. XIP-3601(2) tikslas – tinkamai įgyvendinti nepilnamečių administracinės atsakomybės nuostatas, išplečiant subjektų ratą, galinčių kreiptis į vaiko nuolatinės gyvenamosios vietos savivaldybės administracijos direktorių su prašymu dėl vaiko minimalios priežiūros priemonės ar vidutinės priežiūros priemonės skyrimo, pakeitimo, pratęsimo arba panaikinimo.

Baudžiamojo kodekso 47, 273, 281, 284 straipsnių pakeitimo ir papildymo ir Kodekso papildymo 273(1) straipsniu įstatymo projekto Nr. XIP-3602(2) tikslas – suderinti baudžiamojo įstatymo nuostatas su naujai rengiamo ANK projekto nuostatomis, siekiant tinkamai atriboti baudžiamąją atsakomybę už tam tikrų nusikalstamų veikų padarymą nuo tų teisės pažeidimų, kuriuos padarius asmeniui iškyla administracinė atsakomybė, taip užtikrinant efektyvų baudžiamojo įstatymo ir ANK taikymą praktikoje, taip pat įteisinti baudžiamąją atsakomybę už kai kurias nusikalstamas veikas (kurios prieš tai užtraukdavo administracinę atsakomybę), įvertinant tokių veikų pavojingumo pobūdį ir laipsnį, jų paplitimo mastą, kartu sugriežtinant teisinę atsakomybę, o kai kurias veikas, kurios nėra tokios pavojingos, dekriminalizuoti ir perkelti į ANK.

Pastariesiems projektams iš esmės komiteto posėdyje pritarta, tačiau juos taip pat reikia redaguoti ir pateikti Seimui svarstyti kartu su pagrindiniu – ANK.

**Vidaus tarnybos statuto bei Policijos veiklos įstatymo pakeitimai**

**Seimo valdybos 2012 m. gegužės 16 d. sprendimu Nr. SV-S-1593 sudaryta darbo grupė patobulino Vidaus tarnybos statuto pakeitimo įstatymo projektą Nr. XIP-4701 (toliau – Vidaus tarnybos statuto projektas) ir 2013 m. gruodžio 9 d. raštu Nr. V-2013-8394 informavo Seimo valdybą, kad darbo grupė darbą atliko ir siūlė Seimui svarstyti patobulintą naujos redakcijos Vidaus tarnybos statuto pakeitimo įstatymo projektą.**

**Atsižvelgiant į tai, kad tik** 2014 m. birželio 18 d. Vyriausybė Nutarimu Nr. 548 pateikė išvadą dėl **Vidaus tarnybos statuto projekto, o taip pat į tai, kad buvo gauta daug Teisės departamento, Vidaus reikalų sistemos profesinių sąjungų, kitų suinteresuotų institucijų pastabų ir pasiūlymų, Vidaus tarnybos statuto projekto nuostatų tolimesnis svarstymas Seimo paskirtuose Komitetuose** 2014 m. Seimo rudens (V) sesijoje užsitęsė.

Esminės **naujos redakcijos Vidaus tarnybos statuto** projekto nuostatos apsvarstytos rudens (V)sesijos paskutiniame 2014 m. gruodžio 17 d. komiteto posėdyje, tačiau dėl projekto didelės apimties ir dėl tam tikrų diskutuotinų šio projekto nuostatų, padaryta svarstymo komitete pertrauka. **Svarstymo komitete pertrauka** padaryta **ir dėl Vidaus tarnybos statuto** projekto **lydimųjų įstatymų projektų.**

2015 m. sausio 14 d. komiteto posėdyje bendru sutarimu pritarta patobulintam **Vidaus tarnybos statuto projektui ir 2015 m. pavasario (VI) sesijoje numatytas šio įstatymo projekto ir jo lydymųjų teisės aktų svarstymas ir priėmimas Seime.**

Siekiant suderinti vidaus reikalų įstaigų veiklą reglamentuojančius specialiuosius įstatymus su Vidaus tarnybos statuto projekto nuostatomis, patobulinti ir Komitete apsvarstyti šie lydimieji teisės aktai:

Policijos veiklos įstatymo pakeitimo įstatymo projektas Nr. XIIP-1352; Valstybės tarnybos įstatymo 4 straipsnio ir 3 priedo pakeitimo įstatymo projektas Nr. XIIP-1353; Finansinių nusikaltimų tyrimo tarnybos įstatymo 10 straipsnio pakeitimo įstatymo projektas Nr. XIIP-1354; Vadovybės apsaugos įstatymo 16 straipsnio pakeitimo įstatymo projektas Nr. XIIP-1355; Valstybės sienos apsaugos tarnybos įstatymo 12 ir 13 straipsnių įstatymo projektas Nr. XIIP-1356; Viešojo saugumo tarnybos įstatymo 9 straipsnio pakeitimo įstatymo projektas Nr. XIIP-1357; Vyriausybės įstatymo 22 straipsnio pakeitimo įstatymo projektas Nr. XIIP-1358.

**Vardų ir pavardžių rašymo dokumentuose įstatymų projektai**

Seimo narių įregistruoti alternatyvūs įstatymų projektai Vardų ir pavardžių rašymo dokumentuose įstatymo Nr. XIIP-1653 projektas ir Civilinio kodekso 3.282 straipsnio pakeitimo įstatymo Nr. XIIP-1654 projektas. Šių projektas tikslas ir uždaviniai – užtikrinti veiksmingesnę vardo ir pavardės, kaip pagrindinių asmens tapatybės žymenų, teisinę apsaugą, taip pat teisę į bendrą šeimos pavardę, taikant visuomenės ir individualių asmens interesų apsaugos proporcingumo principą, sudarant teisines prielaidas dokumentuose rašyti Lietuvos Respublikos ir užsienio piliečių nelietuviškus vardus ir pavardes nelietuviškais lotyniško pagrindo rašmenimis. Alternatyvus Vardų ir pavardžių rašymo dokumentuose įstatymo projektas Nr. XIIP-1675, kuriuo siekiama apibūdinti Lietuvos Respublikos kompetentingų institucijų išduodamų dokumentų šaltinius, pagal kuriuos šių institucijų sudaromuose ir išduodamuose dokumentuose įrašoma ar perrašoma asmens vardas ir pavardė, laikantis valstybinės lietuvių kalbos reikalavimų (t.y. naudojant „lietuvišką formą“ – lietuvių kalbos rašmenis pagal tarimą). Projekte siekiama piliečiams suteikti teisę jų paso kitų įrašų skyriuje įrašyti savo asmenvardžius kitų kalbų grafinėmis formomis.

**IV. SVARBIAUSI DARBAI, KURIUOS KOMITETAS PLANUOJA ATLIKTI PARLAMENTINĖS KONTROLĖS SRITYJE**

Komitetas, įgyvendindamas parlamentinės kontrolės funkciją, planuoja posėdį, skirtą Europos žmogaus teisių teismo sprendimams prieš Lietuvos Respubliką, jų vykdymo problematikai ir kitiems susijusiems klausimams aptarti. Šio posėdžio metu yra analizuojami Europos žmogaus teisių ir pagrindinių laisvių apsaugos konvencijos pažeidimų prevencijos klausimai, naujausi Europos žmogaus teisių teismo priimti sprendimai bylose prieš Lietuvą ir naujai perduotos bylos.

Komiteto pirmininkas Julius Sabatauskas